Carta Wichardi Cavacioli. Ego Wichardus Cavaciolus et uxor mea Ferrea et Robertus filius meus et Wichardus, Hugo, Willelmus et Bernardus cum filia Stephana damus et concedimus et laudamus sanctae Trinitati et sanctae Mariae et Marciniacensi congregationi, cum filia mea Willelma quam ibi offero, tertiam partem totius decimae de Arciaco quae est in parrochia Balgiachensi sine ulla retentione. Hanc autem tertiam partem decimae habebam in feodo de domno Gaufredo Flocello qui hoc donum laudavit et concessit, ipse et Hugo Letgerius frater suus. Pro hac autem laudacione et concessione quam Gaufredus et Hugo frater ejus fecerunt Marciniacensi monasterio, ego Wichardus et filii mei damus Gaufredo et fratri suo in escambio unum mansum terrae. Hujus rei testes sunt Gaufredus Flocellus et Hugo Letgerius frater ejus, Albuinus Grossus, Ilio de Cavaniaco, Ilio de Valle, Bernardus de Florenciangis, Jordanus de Larris, Hugo Goncelinus, Stephanus de Malo campo, Ildinus, Rainardus, Giraldus piscator. Super hoc donum ego Wichardus et filii mei et uxor mea alia dona concedimus et laudamus supradicto Marciniacensi monasterio, scilicet campum de Boniaco et medietatem alterius campi qui est juxta fluvii Saronis, et terram et pratum quod Walannus vicarius de Balgiaco tenebat in beneficium, quod est ad Regam; decimam quoque de Surecio cum toto manso et unum campum et unum pratum qui sunt de sub Monte Ignardo. Hoc donum facimus in manu domni Pontii prioris qui eam debet ex integro vestire scilicet et in dorso et in lecto, et quinquaginta solidos dedit pro redemptione praedictae decimae quae erat enguadiata. Testes sunt hi: Albuinus Grossus, Willelmus de Varenis, Umbertus Gaba, Durannus Maurinus et Andreas frater ejus, et Brunus Vidalis, et Ildinus de Chavania et Benedictus Coquus multique alii.